מוריסון ומיז הצליחו להגן על האליפות שלהם בהצלחה נגד זאק ריידר וקורט הוקינס, נגד ג'סי ופסטוס, ונגד ההורנסווגל. לאחר מכן, מיז ומוריסון נכנסו לפיוד נגד צוות ה-DX (שון מייקלס וטריפל H), במהלכו נהגו לרדת רבות על גילם של השניים וללעוג להם. בתוכנית ה-800 של Raw, השניים הובסו על ידי צוות DX. לאחר מכן, ניצחו השניים את קופי קינגסטון ו-CM פאנק, על אליפות הזוגות של ה-WWE. הם הפסידו אותה ברסלמניה 25 לצוות הקולונס, לאחר קרב חוטבי עצים. באפריל, המיז הפסיד לקופי קינגסטון לאחר התערבות לא מכוונת של ג'ון מוריסון. מה שנתן ל-Raw את הבחירה בדראפט 2009. בסופו של דבר, המיז תקף את מוריסון ובכך הסתיימה השותפות בין השניים, והפך את מוריסון לחביב הקהל.
אליפות ארצות הברית (2009–2010).
המיז איתגר את ג'ון סינה, אך האחרון היה מושבת בשל פציעה ולא היה יכול להגיב לקריאותיו של המיז. המיז המשיך לאתגר אותו ולטעון לניצחון טכני לטובתו, כשלבסוף, סינה חזר והביס אותו באירוע "הבאש". לאחר מכן, התמודד במסכה נגד מתאבק בשם אגיון, וניצח אותו. לאחר מכן, הוריד את המסכה ונחשף שזה אכן המיז, וביצע עליו את הסקול קראשינג פינאלי, המהלך המסיים שלו.
ב-5 באוקטובר, ניצח המיז את קופי קינגסטון ובכך זכה באליפות ארצות הברית, שהייתה אליפות היחידים הראשונה שלו בארגון. המיז ערך קרב נגד שותפו לשעבר ואלוף הבין יבשתי, ג'ון מוריסון, וניצח אותו. באירוע סדרת ההישרדות, מיז והצוות שלו ניצחו את הצוות של ג'ון מוריסון, כאשר המיז בעצמו, דרו מקינטייר ושיימוס שרדו עד סוף הקרב.
בינואר 2010, לפני אירוע הרויאל ראמבל, התחיל המיז יריבות נגד MVP בעקבות חילופי דברים בין השניים. נערך ביניהם קרב ברויאל ראמבל על אליפות ארצות הברית, ובו מיז שמר על תוארו, אך באירוע הרויאל ראמבל עצמו, הדיח MVP את המיז, כשבמהלך ההדחה, גם הוא יצא מן הזירה. באותה התקופה, המיז חבר לביג שואו, ולאחר מכן, הצוות נקרא שואומיז. ב-8 בפברואר, הם ניצחו את DX, ואת הצוות של לוק גאלוס וסי. אם. פאנק בכך מיז הפך למתאבק הראשון שמחזיק גם באליפות הזוגות העולמית, אליפות הזוגות של ה-WWE ואליפות ארצות הברית. באירוע תא ההדחות, הגן המיז בהצלחה על תוארו כאלוף ארצות הברית נגד MVP, לאחר התערבות חיצונית של ביג שואו, ובכך נגמר הפיוד בין השניים.
מיז החל להופיע בתוכנית NXT, כמנטור של דניאל בריאן. ברסלמניה 28, הוא ניצח ביחד עם ביג שואו את ג'ון מוריסון ו-R-טרות', ושמר על אליפות הזוגות שלו ושל ביג שואו. לאחר מכן, הפסידו את אליפות הזוגות ל"שושלת הארט". לאחר סיום הקרב, קיבלו "שואו-מיז" הזדמנות חוזרת, אך נכשלו גם בה. בסיום הקרב, ביג שואו תקף את המיז, ובכך סיים את השותפות ביניהם. ב-10 במאי, ניצח טייסון קיד את המיז, וההשלכות של הניצחון הזה קבעו שאחד מחברי ה"שושלת הארט" יזכה להתמודד נגד המיז בקרב על אליפות ארצות הברית בה מיד מחזיק, אך מיז רשאי לבחור את יריבו. המיז בחר את ברט הארט הוותיק, והובס על ידו (אף על פי שמספר מתאבקים שביניהם נמצא כריס ג'ריקו התערבו לטובתו של המיז).
המיז חזר לעונה השנייה של NXT כמנטור של המתאבק אלכס ריילי. הוא זכה באליפות ארצות הברית בפעם השנייה לאחר שניצח בקרב מרובע את זאק ריידר, R-טרות' וג'ון מוריסון. באירוע ה-Fatal 4-Way, הגן על תוארו כאשר ניצח את R-טרות'.
אלוף ה-WWE ומחזיק מזוודת כסף בבנק (2010–2011).
ב-18 ביולי, באירוע הכסף בבנק, זכה מיז בקרב הסולם על החוזה שמאפשר קרב על אליפות ה-WWE, מתי שרק ירצה. הוא הפך למתאבק השני (אחרי רוב ואן דאם), שזכה במזוודה בעודו מחזיק בתואר (אליפות ארצות הברית). בשבועות הראשונים אחרי הניצחון, ניסה המיז לממש את זכותו, אך ללא הועיל כנגד אלוף ה-WWE, שיימוס. דניאל בריאן חזר לקראת האירוע סאמרסלאם ותפס את מקומו בצוות WWE. מה שגרם למיז לתקוף את בריאן ולהוביל לפסילתו, באירוע לילה של אלופים, ניצח בריאן את המיז בקרב על אליפות ארצות הברית בחודש אוקטובר. בספטמבר, ניצח המיז את ג'ון סינה בקרב על הנהגת צוות Raw. באירוע סדרת ההישרדות, אך באירוע עצמו, הפסידו לצוות סמאקדאון.
ב-22 בנובמבר בפרק השבועי של Raw, המיז פדה סוף סוף את חוזה הכסף בבנק שלו, וניצח את רנדי אורטון, שהיה האלוף באותה התקופה. לפני הקרב נגד המיז, התמודד אורטון נגד וייד בארט וגבר עליו. מול מיז, החזיק פציעה בברך, אך למרות זאת הצליח להתמודד מולו, הוא עמד לעשות עליו את מהלך הסיום שלו, ה-RKO, אך מיז עשה לו במקום את מהלך הסיום שלו, הסקול קראשינג פינאלי.
המיז הגן לראשונה על אליפותו באירוע TLC, כאשר גבר על ג'רי לולר אחרי התערבות של מייקל קול. עוד באותו אירוע, הגן בקרב שולחנות על אליפותו נגד רנדי אורטון. מיז הצליח לגבור על אורטון גם באירוע הרויאל ראמבל, וגם על ג'רי לולר באירוע תא ההדחות של 2011. לילה אחר כך בתוכנית Raw, המיז וג'ון סינה התמודדו נגד ג'סטין גבריאל והית' סלייטר על אליפות הזוגות של הארגון, וניצחו. אך בקרב החוזר, המיז תקף את סינה ובכך הפסידו את התואר. בשבוע לאחר מכן, אלכס ריילי נלחם מול סינה בקרב שאם סינה ינצח, ריילי יפוטר מעבודתו כחניך של מיז. ריילי אכן הפסיד, אבל חזר בתפקיד אחר. ברסלמניה 27, הגן על תוארו כאלוף ה-WWE כאשר ניצח את ג'ון סינה, לאחר הקרב, דה רוק (דוויין ג'ונסון) נכנס ותקף אותו. באירוע חוקי אקסטרים, הפסיד המיז את האליפות שלו לג'ון סינה בקרב משולש, שגם ג'ון מוריסון השתתף בו. בקרב החוזר שהתקיים בלילה למחרת, המיז נפסל מהקרב מפני שריילי חשף שהוא תקף את סינה באמצעות החגורה. גם בקרב "אני נכנע", מיז לא הצליח להשיב לעצמו את האליפות.
מנהלה של Raw דחה את בקשתו של מיז לקבלת קרב חוזר על האליפות. מיז האשים את ריילי בעקבות איבוד האליפות וריילי בתגובה תקף אותו וזכה באהדת הקהל. מיז השתתף בקרב הכסף בבנק, אך הפעם היה חלק מהמפסידים לאלברטו דל ריו. המיז השתתף בטורניר בדרך של אלוף חדש, ניצח את קופי קינגסטון וריילי, אך הפסיד בגמר לריי מיסטריו. בסופו של דבר, חבר ל-R-טרות' ואלברטו דל ריו, לקרב נגד קופי קינגסטון, ג'ון מוריסון וריי מיסטריו, כשקבוצתו של המיז הפסידה לבסוף.
השותפות עם R-טרות' (2011–2012).
ב-22 באוגוסט, תקפו המיז ו-R-טרות' את סנטינו מארלה לפני הקרב שלו. לאחר מכן, עשו שניהם ביחד פרומו, בו הם מסכימים שה-WWE מרחיקים אותם בכוונה ממרכז הארגון ועושים דברים בשביל להכשיל אותם. לאחר מכן, הודיע שהם חוברים אחד לשני בשביל לנצל כל הזדמנות עתידית שתבוא ושמם יהיה ה-"Awesome Truth". הם הפסידו לצוות "אייר - בום" (קופי קינגסטון ואוון בורן) באירוע לילה של אלופים, מפני שמיז תקף את השופט, מהלך שהוביל לפסילתם. השניים דרשו מטריפל H וסי. אם. פאנק קרב ללא חוקים, דרישתם לא נענתה. ובעקבות מעשיהם, פוטרו מהארגון. באירוע גיהנום בכלוב, בסיום הקרב בין אלברטו דל ריו, CM פאנק וג'ון סינה (שבו ניצח דל ריו) התפרצו שני בחורים בקפוצ'ונים שחורים והתחילו לתקוף את השופט והמתאבקים. לאחר מכן, התברר שאלה היו המיז ו-R-טרות'. הם המשיכו לתקוף את השופט והמתאבקים, כשבינתיים, כל הרוסטר עמד מחוץ לכלוב וניסה לפתוח אותו. לאחר מכן, מישהו אחד הצליח ו-R-טרות' ומיז נלקחו על ידי שוטרי משטרת ניו אורלינס החוצה. אלא שבעודם מובלים הותקפו על ידי טריפל H. לבסוף, הפרידו ביניהם. לאחר מאורעות גיהנום בכלוב, השניים שיחררו סרטון התנצלות. ב-10 באוקטובר, הוחזרו השניים לתוכנית Raw וניצחו את טריפל H ו-CM פאנק, לאחר התערבות של קווין נאש בקרב. לאחר הקרב של ג'ון סינה נגד אלברטו דל ריו, תקפו השניים אותו. באירוע סדרת ההישרדות, R-טרות' והמיז הובסו על ידי דה רוק וג'ון סינה. ב-21 בנובמבר, סינה סכסך בין השניים והוביל לכך שהמיז עשה את מהלך הסיום שלו, הסקול קראשינג פינאלי, על R-טרות'. וכך הסתיימה השותפות ביניהם. אך הסיבה שבגינה הוחלט לפרק את הצוות, הייתה מפני ש-R-טרות' עמד לרצות עונש השעיה על שימוש בחומרים אסורים.
ב-28 בנובמבר, ניצח המיז את ג'ון מוריסון בתוכנית השבועית של Raw. ב-5 בדצמבר, העפיל המיז לקרב משולש נגד אלברטו דל ריו, ו-CM פאנק, אך הפסיד. ברסלמניה 28, היה בצוות של ג'ון לאורנייטיס.
אלוף הבין יבשתי (2012–2013).
לאחר היעדרות של חודשיים, חזר מיז בקרב הכסף בבנק בו ניצח ג'ון סינה. במהלך פרק ה-1000 של Raw, ניצל פציעה של כריסטיאן בשביל לזכות בפעם הראשונה באליפות הבין יבשתית. הוא הפך למתאבק ה-25 שזכה גם באליפות ארצות הברית, גם באליפות ה-WWE, וגם באליפות הבין יבשתית. באוגוסט, ניצח את ריי מיסטריו באירוע סאמרסלאם והגן על תוארו בהצלחה. באירוע לילה של אלופים, ניצח המיז את קודי רודס, סין קארה וריי מיסטריו בקרב מרובע. אך בפרק הראשון של תוכנית המיין איבנט, הפסיד לקופי קינגסטון את התואר לאחר תקופת כהנוה של 85 ימים כאלוף. לאחר שהצטרף לצוות של מיק פולי לקראת סדרת ההישרדות, מיז הפך לראשונה בקריירה שלו ב-WWE לדמות טובה שזכתה לעידודי הקהל, אך דווקא המבקרים השונים בעולם ההיאבקות הבידורית, לא אהבו את השינוי הזה. לאחר מכן, מיז פתח בפיוד נגד אלוף ארצות הברית, אנטוניו סזארו, לאחר שהאחרון הקניט את אמריקה. במהלך הפיוד, ריק פלייר הפך למנטור שלו. בעקבות כך, החל המיז להשתמש במהלך נעילת הרגל המפורסמת של פלייר. למרות זאת, מיז הפסיד לסזארו.
לאחר מכן, היה מעורב בפיוד נגד וייד בארט. הוא התחרה מולו ומול כריס ג'ריקו בקרב משולש, אך בארט ניצח בקרב. במופע המקדים לאירוע רסלמניה 29, השתמש במהלך נעילת הרגל של פלייר ובכך ניצח וזכה באליפות הבין יבשתית מחדש.
הדמות ההוליוודית (2013–2016).